Det skal være slut med skattesnyd og hotel-lignende udlejninger på globale deleøkonomiske tjenester som for eksempel Airbnb, der tilbyder at formidle leje og udlejning af private huse, lejligheder og værelser.

Det er intentionen i den politiske aftale, som et flertal bestående af regeringen, Socialdemokratiet, Dansk Folkeparti og de Radikale netop har nikket ja til i Skatteministeriet. Aftalen betyder, at der sættes et loft over antallet af udlejningsdage, mens det skattefrie fradrag hæves, såfremt tjenesten automatisk indberetter indtægten til Skat.

I fremtiden hæves det skattefrie fradrag til 28.000 kroner om året for korttids-udlejninger på under en måned af huse, lejligheder og værelser, mens fradraget bliver på 40.000 årligt, hvis der er tale om et sommerhus.

Gulerod skal sikre mindre skattesnyd

Satserne gælder kun, hvis tjenesten eller et udlejningsbureau af sig selv og automatisk indberetter din indtægt til Skat, ligesom arbejdsgivere gør det i dag. Gør tjenesten ikke det, så er det årlige beløb, som du kan få fradrag for, 11.000 kroner.

- Vi har aftalt en stor gulerod, hvis man vil indberette. Det har Airbnb sagt, de er positive overfor.